
MADONAS NOVADA PAŠVALDĪBAS DOMES
LĒMUMS
Madonā

2026. gada 29. septembrī			      	     		                                   Nr. 565
								                    (protokols Nr. 13, 50. p.)

Par Madonas novada teritorijas plānojuma 3.0 redakcijas nodošanu publiskajai apspriešanai un institūciju atzinumu saņemšanai

Madonas novada pašvaldības dome 2026. gada 30. jūlijā pieņēma lēmumu Nr. 434 (protokols Nr. 10, 29.p) “Par Madonas novada teritorijas plānojuma 2.0 redakcijas pilnveidošanu”. Pēc publiskās apspriešanas beigām Teritorijas plānojuma izstrādes Darba grupas un speciālistu sanāksmēs tika veikta saņemto priekšlikumu un institūciju atzinumu izvērtēšana. Ņemot vērā saņemto priekšlikumu un institūciju atzinumu izvērtēšanas rezultātus (par priekšlikumu vērā ņemšanu vai noraidīšanu), bija nepieciešams pilnveidot Madonas novada teritorijas plānojuma 2.0 redakciju. 
Atsaucoties uz iepriekš pieņemto Madonas novada pašvaldības domes lēmumu, ir izstrādāta Madonas novada teritorijas plānojuma 3.0 redakcija, pilnveidojot 2.0 redakciju atbilstoši saņemtajiem institūciju atzinumiem un personu priekšlikumiem. Teritorijas plānojuma 3.0 redakcijas sastāvā ietilpst paskaidrojuma raksts, teritorijas izmantošanas un apbūves noteikumi un grafiskā daļa.
Pamatojoties uz Pašvaldību likuma 4. panta pirmās daļas 15. punktu, Teritorijas attīstības plānošanas likuma 4. pantu, 12. panta pirmo daļu un 23. pantu, Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 3., 16., 83., 84. un 90. punktu, ņemot vērā 22.09.2026. Finanšu komitejas atzinumu, atklāti balsojot: PAR – 17 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Dace Ozoliņa, Egils Bērziņš, Gatis Teilis, Gunārs Ikaunieks, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), PRET – NAV, ATTURAS – NAV, Madonas novada pašvaldības dome NOLEMJ:  
 
1. Nodot Madonas novada teritorijas plānojuma 3.0 redakciju publiskajai apspriešanai un institūciju atzinumu saņemšanai.
2. Noteikt Madonas novada teritorijas plānojuma 3.0 redakcijas publiskās apspriešanas termiņu ne īsāku par 15 darbdienām.
3. Lēmumu piecu darbdienu laikā pēc tā stāšanās spēkā ievietot Teritorijas attīstības plānošanas informācijas sistēmā (TAPIS) un pašvaldības tīmekļa vietnē www.madona.lv. 
4. [bookmark: _Hlk171682240]Paziņojumu par Madonas novada teritorijas plānojuma 3.0 redakcijas publisko apspriešanu publicēt  pašvaldības tīmekļa vietnē www.madona.lv, kā arī izplatīt citos plašsaziņas līdzekļos.

Madonas novada teritorijas plānojuma 3.0 redakcija pieejama Teritorijas attīstības plānošanas informācijas sistēmā (saite: https://geolatvija.lv/geo/tapis?document=open#document_34436 )


Domes priekšsēdētājs							A. Lungevičs

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

